R. Fico, predseda vlády SR: (2010-03-04):
Domnievam sa, že je vhodné v tých pár zostávajúcich minútach povedať aj niekoľko čísel. Keďže sme vytvorili priaznivú atmosféru, v tomto roku by malo prísť na Slovensko minimálne 16 nových zahraničných investorov, ktorí plánujú preinvestovať približne 300 mil. eur. Nadviažeme tak na významné rozhodnutia spoločnosti Volkswagen a Kia o rozšírení svojej výroby, či na jednu z najúspešnejších investícií minulého roka, je to investícia taiwanskej spoločnosti AU Optronics v Trenčíne. Tento tretí najväčší svetový výrobca LCD monitorov začne s výrobou už na budúci rok. Pokiaľ ide o rok 2010 a predpokladaný príchod 16 nových investorov, mali by sa vytvoriť pracovné príležitosti pre 2 až 4 tisíc Slovákov, občanov Slovenskej republiky, najmä v regióne Nitry, Žiliny a Košíc. Tieto investície nepodporia len automobilovú výrobu, na ktorú sa slovenská ekonomika prevažne orientuje, ale hlavne logistiku a ľahký priemysel. Môžu teda spestriť vnútornú štruktúru nášho hospodárstva, čo je, myslím si, mimoriadne dobrá správa pre Slovensko, ktoré je jednostranne orientované na určité druhy výroby. O diverzifikácii priemyslu na Slovensku určite nikto nepochybuje a verím, že prílev týchto investičných štruktúr bude mať všeobecnú podporu. Spoločnosti, ktoré plánujú podnikať na Slovensku, sú hlavne z Belgicka, Veľkej Británie a Spojených štátov amerických. Ministerstvo hospodárstva rokuje s ďalšími potenciálnymi investormi. Ich projekty majú potenciál na vytvorenie takmer 4 tisíc nových pracovných miest, pričom chcú preinvestovať u nás viac ako 850 mil. eur, čo sú obrovské sumy, ktoré by slovenskej ekonomike najmä v tomto období mimoriadne pomohli. Zvýšiť zamestnanosť by mala aj realizácia 87 projektov v celkovej hodnote 2,4 mld. eur, ktoré má rozpracované Slovenská agentúra pre rozvoj investícií a obchodu. Takto by si vďaka týmto projektom mohlo nájsť prácu takmer 13 tisíc ľudí. V polovici januára zaregistrovalo SARIO celkovo až 140 investičných projektov, ktoré ďalej spracúva. Stav rokovaní s investormi, samozrejme, v súčasnosti neumožňuje poskytovať ďalšie, ešte konkrétnejšie informácie a my sa tomu aj bránime, aby sme prišli a povedali, že niečo je, a potom zase to nie je. Máme veľmi zlé skúsenosti s takýmto prístupom ešte z predchádzajúceho obdobia. Vážené dámy a páni, medzi krajiny, ktoré u nás za posledné roky preinvestovali najviac prostriedkov, patria Holandsko, Rakúsko a Nemecko. Ich podiel na celkových priamych zahraničných investíciách predstavuje viac ako polovicu. Je dobré, že sa objavujú ďalšie krajiny, ktoré majú záujem prísť k nám na Slovensko. Z dlhodobého hľadiska medzi dôležitých investorov na Slovensku patria aj investori z Českej republiky, Talianska či Maďarska. Absolútna väčšina, viac ako 85 % investícií z celkového objemu priamych investícií bola u nás umiestnená v podnikovej sfére, zvyšok v bankovom sektore. Najvýznamnejšie objemy boli pritom nasmerované do priemyselnej výroby, najmä do výroby áut a elektroniky, energetického priemyslu a do finančného sprostredkovania. O tom nakoniec, že podnikať na Slovensku sa stále oplatí, svedčí aj záujem investorov o pripravované podujatie Investment and Corporation Form Slovakia 2010, ktoré sa uskutoční 9. marca 2010 pod záštitou ministerstva hospodárstva. Toto fórum vytvorí priestor na priamu komunikáciu medzi potenciálnymi investormi a predstaviteľmi územnej a miestnej samosprávy, s cieľom eliminovať negatívne dôsledky hospodárskej krízy pri realizácii investičných zámerov na Slovensku. V polovici februára bolo zaregistrovaných už ako záujemcov o toto fórum 62 podnikateľských subjektov, zástupcov 50 slovenských miest a predstaviteľov všetkých 8 VÚC. Záverom mi dovoľte zdôrazniť, vážený pán poslanec, vážené dámy a páni, že ministerstvo hospodárstva a agentúra SARIO stále hľadajú ďalšie a ďalšie možnosti, ako do regiónov s vysokou nezamestnanosťou umiestniť nových investorov, ktorí tu chcú u nás investovať. Dúfam, že vláda Slovenskej republiky bude v tomto aspoň taká úspešná, ako bola za posledné tri roky. Veľmi pekne ďakujem. (Potlesk.)